গানপাড়ায় সুখবর! অদিতি মুন্সি কি মা হচ্ছেন?

কলকাতা: গানপাড়ায় সুখবরের গুঞ্জন। জনপ্রিয় লোকগায়িকা ও রাজারহাট–গোপালপুরের বিধায়ক অদিতি মুন্সি (Aditi Munsi) মা হতে চলেছেন, এমনই চর্চা শুরু হয়েছে টলিপাড়ায়। শোনা যাচ্ছে, তিনি নাকি অন্তঃসত্ত্বা। যদিও এই বিষয়ে এখনও পর্যন্ত অদিতির তরফে কোনও আনুষ্ঠানিক ঘোষণা করা হয়নি। এই খবরের সত্যতা জানতে গায়িকার সঙ্গে যোগাযোগের চেষ্টা করা হলে তাঁর ফোন বেজে গেলেও কোনও উত্তর পাওয়া যায়নি। ফলে জল্পনাই আপাতত ভরসা।

অদিতি মুন্সি বর্তমানে তৃণমূল কংগ্রেসের বিধায়ক। ২০২৬ সালে রয়েছে বিধানসভা নির্বাচন (West Bengal Assembly Election)। তার আগে কোন কোন তারকা প্রার্থীকে মাঠে নামানো হবে, তা নিয়ে রাজনৈতিক মহলে জল্পনা তুঙ্গে। ঠিক এই সময়েই অদিতির মা হওয়ার খবর সামনে আসায় নতুন প্রশ্ন উঠছে, তিনি কি আসন্ন নির্বাচনে ফের প্রার্থী হবেন? নাকি ওই আসনে তৃণমূল অন্য কোনও মুখকে সামনে আনবে? উত্তর সময়ই দেবে।

আরও পড়ুন: শুনানিতে ডাক পেলেন কাকলি ঘোষ দস্তিদারের পরিবারের সদস্যরা!

২০১৮ সালে অদিতির সঙ্গে দেবরাজের বিয়ে হয়। দেবরাজ থাকেন জ্যাংড়া এলাকায়, আর অদিতি থাকতেন বাগুইহাটিতে। বিয়ের আগে একে অপরের সঙ্গে পরিচয় থাকলেও প্রেমের সম্পর্ক ছিল না বলেই জানা যায়। দু’জনেই নিজ নিজ পেশায় প্রতিষ্ঠিত ছিলেন। পারিবারিক সিদ্ধান্তেই বিয়ে, আর বিয়ের পরেই জমে ওঠে সম্পর্ক। রাজনৈতিক মহলের একাংশের মতে, অদিতিকে রাজনীতিতে আনার পরিকল্পনা দেবরাজের অনেক দিনেরই ভাবনা ছিল।

গান আর রাজনীতি, দুটোই সমানতালে সামলেছেন অদিতি। বিধায়ক হওয়ার পরও নিয়মিত তাঁকে গানের অনুষ্ঠানে দেখা গিয়েছে। তবে যদি মা হওয়ার খবর সত্যি হয়, তাহলে আগামী এক বছরে তাঁর কাজের পরিকল্পনা কী হয়, সেদিকেই নজর থাকবে টলিপাড়ার। এদিকে, অদিতি ছাড়াও আর এক নামী গায়িকার কাছেও ২০২৬-এর বিধানসভা নির্বাচনে প্রার্থী হওয়ার প্রস্তাব গিয়েছে বলে রাজনৈতিক সূত্রে খবর। শেষ পর্যন্ত তিনি প্রার্থী হবেন কি না, তা নিয়েও কৌতূহল বাড়ছে।